
Sűrített novella, kibontott regény

Kutatásomban Agatha Christie Halál a Níluson című novelláján és regényén keresztül vizsgáltam a két műfaj és szövegforma sajátosságait, összefüggését.
A szerző az eredeti novellát később regénnyé dolgozta át, ennek a folyamatnak figyeltem meg a szövegre, a nyelvhasználatra valamint a történetre gyakorolt hatását. Irodalomelméleti szövegek segítségével összevetettem a két eltérő prózanyelvi diszkurzus jellemző tulajdonságait és ezek megvalósulását a szövegekben, elsősorban a novella sűrítő, és a regény ehhez képest kibontó, részletező tulajdonságait véve alapul.
Összehasonlításomban nemcsak magának a két szüzsének, szövegformának és műfajnak a vizsgálatát helyeztem középpontba, hanem azon tulajdonságukat is, hogy mindkettő detektívtörténet, így a két műfaj azon sajátosságát is szemügyre vettem, hogy a sűrítő, illetve kibontott szövegnyelv hogyan befolyásolja magát a detektívtörténetet.
Alapvető kérdésként merült fel, hogy a prózai elbeszélés esetében a terjedelem kérdése vajon csak a szavak számát érinti-e. Előfeltevésem szerint a terjedelem nem mennyiségi kérdés, hanem a poétikai minőség problémája: a nyelvi redukció és a verbális kibontás két olyan alapvető irodalmi eljárássá válik egyfelől a novellában és másfelől a regényben, amely a szövegvilág egészét hatja át. Legfőbb célom tehát annak a kimutatása volt – elméletileg és interpretációkkal –, hogy a sűrítés és kibontás, tömörítés és kifejtés, centralizáció és decentralizáció mentális és nyelvi művelete olyan műfaj-meghatározó és megkülönböztető elvvé válik a novellában és a regényben, amely egyszerre befolyásolja a hős-, a cselekvés-, a cselekmény-, a narráció-, a szöveg- és a szövegvilág-képzésének a műveleteit.



